作者：无名氏
词牌/韵律：十二时・忆少年

paragraphs: 嘉亨运，璇历均调。
光烈遇唐尧。
珍图缘错，垂锡乾霄。
封岱顺车杓。
修合答、万玉来朝。
瑞丕昭。
构宇结瑛瑶。
虚气下仙飚。
钦崇道祖，舆驾动临谯。
整銮镳。
郊报厚黎苗。
均纯贶，渗漉咸滋液，能事播欢谣。
继明缵绪，缓赋轻徭。
京庾比丰饶。
勤中昃、采善询荛。
五风飘。
授人时吏正，休马橐兵销。
良肱隆栋，助化率皇僚。
德声遥。
懿铄简书标。